46. ΑΠΟΦΑΣΗ ΠΡΟΕΔΡΟΥ ΤΗΣ ΒΟΥΛΗΣ Αριθ.2159 της 15/22 Μαΐου 1984 (ΦΕΚ Β΄323) Τρόπος εκκαθάρισης και εντολής πληρωμής της βουλευτικής αποζημίωσης και των αποδοχών του προσωπικού της Βουλής και λοιπού προσωπικού. Έχοντας υπόψη: 1.Τις διατάξεις των άρθρ.63,65 και 103 του Συντάγματος της Ελλάδος. 2.Τις διατάξεις των άρθρ.85 παρ.1 και 2,110 παρ.2,118 παρ.1,145,149 και 150 του Κανονισμού της Βουλής (Μέρος Β΄ - Προσωπικό). 3.Τις διατάξεις του άρθρ.28 παρ.2 του Ν.Δ.321/1969 «περί Κώδικος Δημοσίου Λογιστικού». 4.Την απόφαση του Υπουργείου Οικονομικών 194902/1969 (ΦΕΚ 777/69). 5.Την ανάγκη εκσυγχρονισμού του τρόπου πληρωμής της βουλευτικής αποζημίωσης και των κάθε μορφής αποδοχών των υπαλλήλων της Βουλής και του λοιπού προσωπικού, που εξυπηρετεί την λειτουργία του Ελληνικού Κοινοβουλίου, αποφασίζουμε: 1.Η εκκαθάριση της βουλευτικής αποζημίωσης, της αποζημίωσης του άρθρ.145 του Κανονισμού της Βουλής (μέρος Β΄), των κάθε μορφής αποδοχών ή αποζημιώσεων των υπαλλήλων της Βουλής, της υπερωριακής αποζημίωσης και κάθε έκτακτης αποζημίωσης της Φρουράς της Βουλής, των αποσπασμένων στη Βουλή υπαλλήλων και του λοιπού προσωπικού που εξυπηρετεί την λειτουργία του Ελληνικού Κοινοβουλίου και των ποσών που καταβάλλει η Βουλή στους Συνεργάτες (Γραμματείς) των Βουλευτών, για λογαριασμό αυτών, θα γίνεται εφεξής με μηχανογραφική επεξεργασία των στοιχείων. 2.α)Η πληρωμή αφενός μεν της βουλευτικής αποζημίωσης και των κάθε μορφής αποδοχών ή αποζημιώσεων των υπαλλήλων της Βουλής, αφετέρου δε της υπερωριακής αποζημίωσης και κάθε έκτακτης αμοιβής των απεσπασμένων στην Βουλή υπαλλήλων και του λοιπού προσωπικού που εξυπηρετεί την λειτουργία του Ελληνικού Κοινοβουλίου, θα γίνεται μετά από την μηχανογραφική επεξεργασία των στοιχείων μέσω τρεχούμενων λογαριασμών της Εθνικής Τράπεζας της Ελλάδος. β)Η πληρωμή της υπερωριακής αποζημίωσης και κάθε έκτακτης αποζημίωσης της Φρουράς της Βουλής, θα γίνεται, μετά από την μηχανογραφική επεξεργασία των στοιχείων, με δίγραμμες επιταγές της Εθνικής Τράπεζας της Ελλάδος. γ)Η καταβολή των ποσών που προβλέπουν οι παρ.α και β του άρθρ.4 της κατά την ΚΒ΄ συνεδρίαση της 15.11.82 απόφασης της Ολομέλειας της Βουλής «για την δημιουργία θεσμού Συνεργατών (Γραμματέων) των Βουλευτών» (ΦΕΚ 137/Α/82), θα γίνεται, μετά από την μηχανογραφική επεξεργασία των στοιχείων με δίγραμμες επιταγές της Εθνικής Τράπεζας της Ελλάδος. 3.Η εκκαθάριση των, κατά την παρ.2 του άρθρ.85 του Κανονισμού της Βουλής (Μέρος Β΄ - Προσωπικό), εξόδων κινήσεως, θα γίνεται, με χρηματικό ένταλμα, από κοινού με την υπερωριακή αποζημίωση των δικαιούχων. 4.Οι κάθε μορφής καταστάσεις, που θα αποστέλλονται στο Ελεγκτήριο Δαπανών, θα φέρουν αντί υπογραφής των δικαιούχων, τους αντιστοίχους αριθμούς των τρεχούμενων λογαριασμών τους, θα παραδίδεται δε στον εκκαθαριστή ή στον εξουσιοδοτημένο υπάλληλο, αντί μετρητών τραπεζική επιταγή, με το καθαρό ισόποσο της κατάστασης. Μετά την κατάθεση αυτής στην Εθνική Τράπεζα, ο εκκαθαριστής θα καταθέτει στο Ελεγκτήριο Δαπανών το αποδεικτικό κατάθεσης της επιταγής στην Εθνική Τράπεζα. Το ίδιο ισχύει και σε οποιαδήποτε περίπτωση σύνταξης συμπληρωματικής κατάστασης, με βάση την οποία ενεργείται η πληρωμή διαφοράς αποδοχών. 5.Η απόδοση των εισφορών στο Ι.Κ.Α., θα γίνεται με την υποβολή μηχανογραφικών τριμηνιαίων ατομικών δελτίων εισφορών, μετά από σύμβαση, που θα υπογραφεί για λογαριασμό της Βουλής, από τον εκκαθαριστή δαπανών, που εξουσιοδοτείται γι’ αυτό. 6.Κατά τα λοιπά ισχύει η Υ.Α.194902/69 (Τόμ.25, σελ.69). 7.Μέχρι την ολοκλήρωση της αρχικής μηχανογραφικής επεξεργασίας των εφαρμογών, η εκκαθάριση και η πληρωμή θα εξακολουθήσει, να γίνεται σύμφωνα με τα ισχύοντα. 